Nariadenie Rady (ES) č. 1668/2000
zo 17. júla 2000,
ktoré mení a dopĺňa nariadenie (EHS) č. 845/72 ustanovujúce osobitné opatrenia na podporu chovu priadky morušovej
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 37,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
Keďže:
(1) Nariadenie Rady (EHS) č. 845/72 [4] stanovuje, že pomoc spoločenstva týkajúca sa priadky morušovej chovanej v rámci spoločenstva sa má stanovovať ročne. V súlade s prístupom sledovaným reformou spoločnej organizácie trhov v súvislosti s Agendou 2000 a preto aby sa umožnilo výrobcom vypracovanie dlhodobých výrobných plánov, pomoc by mala byť stanovená bez akéhokoľvek časového obmedzenia, bez dopadu na akékoľvek revízie, ktoré sa môžu v budúcnosti požadovať.
(2) Pomoc by mala byť stanovená na takej úrovni, ktorá zabezpečuje slušné životné podmienky chovateľov priadky morušovej.
(3) Opatrenia potrebné na uskutočňovanie nariadenia (EHS) číslo 845/72 sa prijmú v súlade s rozhodnutím Rady 1999/468/ES z 28. júna 1999 ustanovujúcim postupy na výkon implementačných právomocí delegovaných na Komisiu [5],
PRIJALA TOTO NARIADENIE:
Článok 1
Nariadenie (EHS) číslo 845/72 sa mení a dopĺňa takto:
1. Článok 1 sa nahrádza takto:
"Článok 1
1. Pomoc sa poskytne na priadku morušovú spadajúcu pod podpoložku 01060090 kombinovanej nomenklatúry a pre vajíčka priadky morušovej spadajúce pod podpoložku 05119980 chované v rámci spoločenstva.
2. Pomoc sa poskytne chovateľom priadky morušovej za každú použitú krabicu vajíčok priadky morušovej za podmienky, že krabice obsahujú minimálne množstvo vajíčok, ktoré sa určí a že húsenice sú chované úspešne.
3. Pomoc na krabicu použitých vajíčok priadky morušovej bude EUR 133,26."
2. Článok 2 sa nahrádza takto:
"Článok 2
Podrobné pravidlá pre uplatnenie tohto nariadenia sa prijmú v súlade s postupom ustanoveným v článku 4 (2).
Podrobné pravidlá upravia najmä minimálne množstvo uvedené v článku 1 (2), informáciu, ktorá má byť postúpená Komisii členskými štátmi a akékoľvek kontrolné opatrenia na ochranu finančných záujmov spoločenstva pred podvodom alebo inými protiprávnosťami."
3. Článok 4 sa nahrádza takto:
"Článok 4
1. Komisii pomáha Riadiaci výbor pre ľan a konope, zriadený článkom 11 Nariadenia Rady (EHS) číslo 1308/70 z 29. júna 1970 o spoločnej organizácii trhu s ľanom a konope [6], ďalej len "výbor".
2. Tam, kde sa odkazuje na tento odsek, uplatnia sa články 4 a 7 rozhodnutia 1999/468/ES.
Lehota uvedená v článku 4 (3) rozhodnutia 1999/468/ES sa stanoví na jeden mesiac.
3. Výbor prijme svoj rokovací poriadok."
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. apríla 2000.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. júla 2000